
PËR DISA NDRYSHIME DHE SHTESA NË VENDIMIN NR.500, DATË 18.7.2003 TË KËSHILLIT TË MINISTRAVE “PËR MIRATIMIN E STRUKTURËS DHE TË NIVELIT TË PAGAVE TË PUNONJËSVE TË AVOKATIT TË POPULLIT”, TË NDRYSHUAR

Në mbështetje të nenit 100 të Kushtetutës, të nenit 18 të ligjit nr.8549, datë 11.11.1999 “Statusi i nëpunësit civil”, të nenit 5/1 të ligjit nr.8487, datë 13.5.1999 “Për kompetencat për caktimin e pagave të punës”, të ndryshuar, dhe të ligjit nr.9836, datë 26.11.2007 “Për Buxhetin e Shtetit të vitit 2008”, të ndryshuar, me propozimin e Ministrit të Brendshëm dhe të Ministrit të Financave, Këshilli i Ministrave

VENDOSI:

Në vendimin nr.500, datë 18.7.2003 të Këshillit të Ministrave, të ndryshuar, të bëhen ndryshimet dhe shtesat e mëposhtme:
1. Lidhja nr.1, që përmendet në pikën 1, zëvendësohet me lidhjen me të njëjtin numër, që i bashkëlidhet këtij vendimi dhe është pjesë përbërëse e tij.
2. Në pikën 2, vlera “10 050 lekë” zëvendësohet  “11 000 lekë”.
3. Pika 4 ndryshohet si më poshtë vijon:
“4. Shtesa për kualifikim, (kolona nr.3), e lidhjes nr.1, përcaktohet, si më poshtë vijon:
Nëpunësit civilë/nëpunësit, dhe funksionarët e kabinetit, në institucionin e Avokatit të Popullit, përfitojnë shtesë për kualifikim, gradë apo titull shkencor, sipas lidhjes nr.2, që i bashkëlidhet këtij vendimi dhe është pjesë përbërëse e tij.
Kriteret e përfitimit të shtesës janë:
a) Për nëpunësit civilë/nëpunësit, kjo shtesë jepet në kushtet e përputhjes së fushës së kualifikimit, gradës, apo titullit shkencor, me përshkrimin e pozicionit të punës, pas miratimit, rast pas rasti, nga njësia e personelit.
b) Kur funksionari a nëpunësi civil/nëpunësi kanë kualifikim, gradë apo titull shkencor më të lartë, se ai i përcaktuar për pozicionin e punës, sipas lidhjes nr.2, që i bashkëlidhet vendimit, përfitojnë vetëm shtesën e përcaktuar për këtë pozicion.
c) Kur funksionari a nëpunësi civil/nëpunësi kanë kualifikim, gradë apo titull shkencor më të ulët se ai i përcaktuar për pozicionin e punës, sipas lidhjes nr.2, që i bashkëlidhet vendimit, e përfitojnë shtesën, në përputhje me kualifikimin, gradën apo titullin.
Në çdo rast si më sipër, pavarësisht nga kualifikimi, grada apo titulli shkencor, funksionari a nëpunësi civil/nëpunësi përfiton shtesën vetëm për gradën apo titullin shkencor më të lartë, që ka.
Avokati i Popullit, për aplikimin e shtesës për kualifikim, duhet të zbatojë rregullat e udhëzimit nr.1, datë 18.4.2008, të Ministrisë së Arsimit dhe Shkencës, Ministrisë së Financave dhe Departamentit të Administratës Publike.”.
4. Pas pikës 5 shtohet pika 5/1, me këtë përmbajtje:
“5/1. “Specialistët”, “Përgjegjësit e sektorit” apo “Drejtorët e drejtorive”, të cilët janë në pozicione, që lidhen me procesin e informatizimit të veprimtarisë së administratës publike dhe që kërkojnë, në mënyrë të detyrueshme, punonjës me arsim të lartë, në degët “Inxhinieri elektronike” a “Informatikë”, përfitojnë një shtesë, për kushte pune, prej 15 000 mijë lekësh mbi pagën mujore të kategorisë përkatëse, pas miratimit rast pas rasti, nga njësia e personelit.”.
5. Efektet financiare, që rrjedhin nga zbatimi i këtij vendimi, të përballohen nga fondet e planifikuara për politikën e pagave, për vitin 2008.
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 korrik 2008.

KRYEMINISTRI
Sali Berisha
           LIDHJA NR.1

	
	PAGA MUJORE

	KLASA
	EMËRTIMI
	PAGA INDIVIDUALE
(PAGA BAZË)
	SHTESA PËR POZICION

	
	
	1
	2
	3
	4

	
	
	Paga e grupit
(PG)
	Shtesa vjetore
për vjetërsi
(SHV)
	Shtesa për kualifikim
(SHK)
	Shtesa për pozicion
(SHP), lekë

	I-a
	Sekretar i Përgjithshëm
	11 000
	2%
	
	126 000

	II-a
	Ndihmëskomisioner,
kategoria e parë
	11 000
	2%
	
	103 500

	II-b
	Ndihmëskomisioner,
kategoria e dytë.
Drejtor drejtorie
	11 000
	2%
	
	86 500

	III-a
	Përgjegjës sektori
	11 000
	2%
	
	68 500

	IV-b
	Specialist
	11 000
	2%
	
	29 000



                        LIDHJA NR.2

	POZICIONI
	KUALIFIKIMI/GRADA/
TITULLI SHKENCOR
	SHTESA
(LEKË/MUAJ)

	Sekretar i Përgjithshëm,
Shef kabineti,
Këshilltar
	Profesor
	30 000

	
	Profesor i asociuar
	25 000

	Drejtor,
Ndihmëskomisioner, kategoria e parë
Ndihmëskomisioner, kategoria e dytë
	Doktor i Shkencave
	20 000

	
	Doktor i Shkencave
	25 000

	Përgjegjës sektori
Specialist
	Studime të thelluara 
pasuniversitare/master 
i nivelit të dytë,
Studime specializuese 
afatgjata
	10 000

	
	Studime të thelluara
pasuniversitare/master i nivelit
të dytë
	20 000



Shënim. Vlerat 20 000 lekë, për diplomat “Master i nivelit të dytë/studime të thelluara pasuniversitare”, dhe 25 000 lekë, për gradën shkencore “Doktor i Shkencave”, zbatohen për nëpunësit civilë/nëpunësit dhe funksionarët, që i kanë përfituar diplomat përkatëse në universitetet apo shkollat e arsimit të lartë në vendet e përcaktuara në listën, që i bashkëlidhet udhëzimit të përbashkët të Ministrisë së Arsimit dhe Shkencës, Ministrisë së Financave dhe Departamentit të Administratës Publike.
